ดาวโจนส์ล่วงหน้าดิ่งลงเกือบ 100 จุดจับตาวอลล์สตรีทดิ่งหนักตามตลาดหุ้นโลก
ดัชนีดาวโจนส์ล่วงหน้าดิ่งลงเกือบ 100 จุดในวันนี้ ซึ่งบ่งชี้ว่าตลาดหุ้นวอลล์สตรีทจะทรุดตัวลงขณะเปิดตลาด โดยปรับตัวลงตามตลาดหุ้นทั่วโลก หลังจากที่ธนาคารกลางจีนประกาศลดค่าเงินหยวนลงในวันนี้
11 ส.ค. 2558

ผู้สื่อข่าวรายงานว่า ดัชนีดาวโจนส์ล่วงหน้าดิ่งลงเกือบ 100 จุดในวันนี้ ซึ่งบ่งชี้ว่าตลาดหุ้นวอลล์สตรีทจะทรุดตัวลงขณะเปิดตลาด โดยปรับตัวลงตามตลาดหุ้นทั่วโลก หลังจากที่ธนาคารกลางจีนประกาศลดค่าเงินหยวนลงในวันนี้
ณ เวลา 18.24 น.ตามเวลาไทย ดัชนีดาวโจนส์ล่วงหน้าร่วงลง 95 จุด หรือ 0.54% สู่ระดับ 17,460 จุด
ธนาคารกลางจีนประกาศลดค่าเงินหยวน 1.9% ในวันนี้ ส่งผลให้อัตรากลางของค่าเงินหยวนประจำวันอยู่ที่ 6.2298 หยวน/ดอลลาร์ จากการเปลี่ยนแปลงวิธีการกำหนดค่ากลางใหม่ให้สอดคล้องกับกลไกตลาดมากขึ้น ซึ่งถือเป็นส่วนหนึ่งของการปฏิรูปทางการเงินของจีน และคาดว่าเป็นมาตรการหนึ่งในการกระตุ้นเศรษฐกิจ หลังการเปิดเผยตัวเลขส่งออกที่ซบเซาในช่วงสุดสัปดาห์ที่ผ่านมา
นักลงทุนจับตาการเปิดเผยตัวเลขค้าปลีกสหรัฐในสัปดาห์นี้ ซึ่งอาจบ่งชี้แนวโน้มการปรับขึ้นอัตราดอกเบี้ยของธนาคารกลางสหรัฐ (เฟด)